Borgerrepræsentationen i Københavns Kommune har torsdag besluttet at se nærmere på muligheden for at afvikle et Formel 1-løb i Københavns gader.

Det siger overborgmester Frank Jensen (S) i en pressemeddelelse.

- Et flertal i København er positive overfor at indgå i en videre dialog med regeringen om et Formel 1-løb i København, siger han.

Læs også : Borgmester: Umuligt at nå Formel 1 i København i 2020

Han havde torsdag indkaldt de politiske partier til et uformelt møde for at drøfte muligheden for at arbejde videre mod et Formel 1-løb i Danmarks hovedstad.

Det skete, efter at finansminister Kristian Jensen (V) i et brev bad Frank Jensen (S) afklare, om kommunen ville bakke op om et Formel 1-løb.

Betingelser skal opfyldes

Socialdemokratiet, Dansk Folkeparti og de borgerlige partier - Venstre, Konservative og Liberal Alliance - var positivt stemt. Det sikrede et flertal med 28 stemmer ud af 55 mulige.

- Men det kræver, at en række betingelser er opfyldt, blandt andet at det ikke må koste Københavns skatteydere noget, siger Frank Jensen.

Læs også : OVERBLIK Så tæt er København på et Formel 1-grandprix

Betingelserne er, at staten skal være formel partner i og støtte projektet, at Formel 1 ikke må medføre kommunale udgifter, samt at gener skal minimeres og koncentreres omkring løbsweekenden.

Derudover må Formel 1-løbet ikke blive en "lukket fest", ligesom det skal skabe "gode arbejdspladser i København".

Ø efterlyser grøn profil

Enhedslisten er et af de partier, der ikke er interesseret i at arbejde videre med planerne.

Teknik- og miljøborgmester Ninna Hedeager Olsen (Ø) forklarer, at hun hellere ser København have en grøn profil.

- Vi synes, at København skal have en grøn profil. Vi vil gerne tiltrække turister og virksomheder, der kommer hertil på grund af vores grønne profil, siger hun.

Læs også : Idémand om Formel 1 i København: Jeg tror på det

Venstre var et af de partier, som stemte for. Flemming Steen Munch, der er gruppeformand for Venstre i Borgerrepræsentationen, tror, at et Formel 1-løb kan markedsføre København.

Han tror, at løbet snart bliver en realitet.

- Jeg vil tror, at en tidshorisont, der hedder 2020 eller 2021, kan være realistisk, siger han.